KOMISSION TÄYTÄNTÖÖNPANOASETUS (EU) 2022/511,

annettu 30 päivänä maaliskuuta 2022,

vähimmäisetäisyyttä rannikolta ja veden vähimmäissyvyyttä koskevan, neuvoston asetuksesta (EY) N:o 1967/2006 myönnetyn poikkeuksen jatkamisesta Slovenian aluevesillä kalastavien volantina-troolareiden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Poikkeus 13 artiklan 1 kohdan ensimmäisestä alakohdasta käytettäessä volantina-trooleja Slovenian aluevesillä alle 50 metrin syvyydessä alueella, joka sijaitsee 1,5–3 meripeninkulman etäisyydellä rannikosta, myönnettiin ensimmäisen kerran 23 päivään maaliskuuta 2017 asti komission täytäntöönpanoasetuksella (EU) N:o 277/2014 (2).

(4) Poikkeuksen voimassaoloa jatkettiin 27 päivään maaliskuuta 2020 komission täytäntöönpanoasetuksella (EU) 2017/2383 (3).

(5) Komissio vastaanotti 28 päivänä helmikuuta 2020 Slovenialta pyynnön poikkeuksen jatkamisesta 27 päivän maaliskuuta 2020 jälkeen. Slovenia toimitti uuden hoitosuunnitelman luonnoksen sekä hoitosuunnitelman seurantaa ja täytäntöönpanoa koskevan kertomuksen poikkeuksen jatkamisen perusteluksi asetuksen (EY) N:o 1967/2006 ja Euroopan parlamentin ja neuvoston asetuksen (EU) 2019/1241 vaatimusten mukaisesti (4). Pyyntö koskee aluksia, joilla on kyseisen kalastuksen osalta kirjattuja saaliita yli viiden vuoden ajalta, joiden pyyntiponnistus ei kasva tulevaisuudessa ja jotka noudattavat toiminnassaan Slovenian 18 päivänä elokuuta 2021 (5) asetuksen (EY) N:o 1967/2006 19 artiklan 2 kohdan mukaisesti hyväksymää tarkistettua hoitosuunnitelmaa. Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan vaatimusten mukaisesti.

(6) Tieteellis-teknis-taloudellinen kalastuskomitea (STECF) tarkasteli tarkistettua hoitosuunnitelmaa sekä poikkeuksen edellytyksiä 6–10 päivänä heinäkuuta 2020 pidetyssä täysistunnossaan (6). STECF totesi, että päivitetty suunnitelma on kattava ja että siinä on otettu huomioon useimmat STECF:n aiemmin esittämistä huomautuksista. Slovenian toimittamien uusien tietojen perusteella STECF totesi, että poikkeuksen myöntämisen edellytykset täyttyvät edelleen.

(7) Slovenian pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

(8) Asiaan liittyy erityisesti tiettyjä maantieteellisiä rajoitteita, sillä Slovenian aluevedet eivät yllä missään 50 metrin syvyyteen. Jos poikkeusta ei tehdä, volantina-troolarit voisivat kalastaa ainoastaan rannikosta kolmen meripeninkulman päähän ulottuvan alueen ulkopuolella, missä pyyntialuetta rajoittaa merkittävästi kauppamerenkulun reiteille varattu alue.

(9) Hoitosuunnitelmassa esitetään kaikki olennaiset kyseistä kalastusta koskevat määritelmät ja varmistetaan, ettei pyyntiponnistus kasva tulevaisuudessa, sillä kalastuslupia myönnetään ainoastaan tietyille sellaisille 12 alukselle, joille Slovenia on jo myöntänyt kalastusluvan.

(10) Volantina-troolikalastus on luonteeltaan sekakalastusta, jota ei voida harjoittaa millään muulla pyydyksellä paitsi raskaammalla tartana- pyydyksellä, joka kulkee lähempänä merenpohjaa ja saattaisi siten johtaa suurempiin pohjakalalajien saaliisiin, eikä kyseessä oleva kalastus häiritse muiden pyydysten, jotka eivät ole trooleja, nuottia ja vastaavia vedettäviä verkkoja, käyttöä. Volantina-troolikalastuksella ei myöskään ole merkittävää vaikutusta meriympäristöön, mukaan luettuina suojeltavat luontotyypit, sillä kuten STECF totesi, sitä harjoitetaan mutaisilla alueilla eikä herkillä luontotyyppialueilla, ja poisheittämisaste on alhainen.

(11) Slovenian esittämä poikkeuspyyntö koskee vähäistä määrää aluksia, vain 12:ta alusta. Alusten rekisterinumerot on mainittu hoitosuunnitelmassa.

(12) Kyseiset kalastustoiminnot täyttävät asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan poikkeuksellisesti ja tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu koskettamatta meriheinää kasvavaa merenpohjaa.

(13) Pyydetty poikkeus on asetuksen (EY) N:o 1967/2006 8 artiklan 1 kohdan h alakohdan, sellaisena kuin se on korvattuna asetuksen (EU) 2019/1241 8 artiklan 1 kohdalla ja sen liitteessä IX olevan B osan I jaksolla, mukainen, sillä se koskee troolareita, jotka käyttävät vähintään 40 mm:n silmäkokoa.

(14) Kyseessä oleva kalastustoiminta täyttää asetuksen (EY) N:o 1967/2006 9 artiklan 3 kohdassa, sellaisena kuin se on korvattuna asetuksen (EU) 2019/1241 8 artiklan 1 kohdalla ja sen liitteessä IX olevan B osan I jaksolla, asetetut vaatimukset, sillä volantina-trooliverkossa ei käytetä alle 40 mm:n silmäkokoa.

(15) Volantina-troolareilla ei pyydetä pääjalkaisia. Vaikka tässä kalastuksessa saadaankin pääjalkaisten saaliita, STECF totesi suunnitelman viimeisimmän täytäntöönpanoraportin perusteella, että pääjalkaisten osuus kyseisten lajien kokonaissaaliista alueella on hyvin pieni.

(16) Slovenian hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa ja neuvoston asetuksen (EY) N:o 1224/2009 (7) 14 ja 15 artiklassa.

(17) Volantina-troolareiden kalastustoimintaa säännellään sen varmistamiseksi, että asetuksen (EU) 2019/1241 liitteessä IX olevassa A osassa mainittujen lajien saaliit jäävät mahdollisimman pieniksi, siten kuin asetuksen (EY) N:o 1967/2006 13 artiklan 9 kohdan c alakohdassa edellytetään. Vaikka kyseisten lajien ilmoitetut saaliit eivät ole merkityksettömiä, STECF totesi, ottaen huomioon volantina-trooleilla harjoitettavan kalastuksen pienimuotoisen luonteen, että näiden saaliiden kokonaismäärä on vain muutama kymmenen tonnia eli vain hyvin pieni osa näiden lajien kokonaissaaliista alueella.

(18) Pyydetty poikkeus olisi sen vuoksi myönnettävä.

(19) Slovenian olisi raportoitava komissiolle hyvissä ajoin ja hoitosuunnitelmaansa sisältyvän valvontasuunnitelman mukaisesti.

(20) Poikkeuksen kestoa olisi rajoitettava, jotta voidaan toteuttaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelutilanne on heikko, ja samalla on mahdollista vahvistaa tieteellistä pohjaa hoitosuunnitelman parantamiseksi.

(21) Koska täytäntöönpanoasetuksella (EU) 2017/2383 myönnetyn poikkeuksen voimassaolo päättyi 27 päivänä maaliskuuta 2020, tätä asetusta olisi oikeudellisen jatkuvuuden varmistamiseksi sovellettava 28 päivästä maaliskuuta 2020. Oikeusvarmuuden vuoksi tämän asetuksen olisi tultava voimaan kiireellisesti.

(22) Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 13 artiklan ensimmäistä alakohtaa ei sovelleta volantina-trooleilla 1,5–3 meripeninkulman etäisyydellä rannikosta sijaitsevilla Slovenian aluevesillä harjoitettavaan kalastukseen syvyydestä riippumatta sellaisten alusten osalta, a) joiden rekisterinumero mainitaan hoitosuunnitelmassa, jonka Slovenia on vahvistanut asetuksen (EY) N:o 1967/2006 19 artiklan 2 kohdan mukaisesti; b) joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; c) joilla on kalastuslupa ja jotka noudattavat toiminnassaan hoitosuunnitelmaa, jonka Slovenia on vahvistanut asetuksen (EY) N:o 1967/2006 19 artiklan 2 kohdan mukaisesti.

2 artikla Valvontasuunnitelma ja raportointi Slovenian on toimitettava komissiolle kolmen vuoden kuluessa tämän asetuksen voimaantulosta raportti, joka on laadittu 1 artiklassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla Voimaantulo ja soveltamisaika Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 28 päivästä maaliskuuta 2020 alkaen 27 päivään maaliskuuta 2023 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä maaliskuuta 2022. Komission puolesta Puheenjohtaja Ursula VON DER LEYEN

(1) Neuvoston asetus (EY) N:o 1967/2006, annettu 21 päivänä joulukuuta 2006, kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta (EUVL L 409, 30.12.2006, s. 11).

(2) Komission täytäntöönpanoasetus (EU) N:o 277/2014, annettu 19 päivänä maaliskuuta 2014, neuvoston asetuksesta (EY) N:o 1967/2006 poikkeamisesta Slovenian aluevesillä kalastavien, volantina-troolarien vähimmäisetäisyyden rannikolta ja veden vähimmäissyvyyden osalta (EUVL L 82, 20.3.2014, s. 1).

(3) Komission täytäntöönpanoasetus (EU) 2017/2383, annettu 19 päivänä joulukuuta 2017, neuvoston asetusta (EY) N:o 1967/2006 koskevan poikkeuksen jatkamisesta Slovenian aluevesillä kalastavien volantina-troolareiden vähimmäisetäisyyden rannikolta ja veden vähimmäissyvyyden osalta (EUVL L 340, 20.12.2017, s. 32).

(4) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(5) Päätös N:o 34200–2/2021/3, annettu 18.8.2021.

(6) Tieteellis-teknis-taloudellinen kalastuskomitea (STECF) – 64. täysistunnon raportti (PLEN-20-02). Euroopan unionin julkaisutoimisto, Luxemburg, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).

(7) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).